ประสารเมิน พิมพ์ธนบัตรตามรอยเฟด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท.เมินข้อเสนอคลังที่ให้ออกซีโร่คูปอง หวั่นรัฐเสียวินัยการคลัง
นายประสาร ไตรรัตน์วรกุลผู้ว่าการธนาคารแห่งประเทศไทย (ธปท.) เปิดเผยว่า ส่วนตัวไม่เห็นด้วยกับข้อเสนอของกระทรวงการ คลัง ที่มีแนวคิดจะออกพันธบัตรปลอดดอกเบี้ย (ซีโร่คูปอง) เพื่อเป็นหลักประกันให้ ธปท.พิมพ์ธนบัตรนำเงินออกมาให้กระทรวงการคลังกู้ แล้วคลังนำเงินไปใช้ในการพัฒนาเศรษฐกิจประเทศ 
ผู้ว่าการ ธปท. ย้ำว่า การกู้ไม่มีดอกเบี้ยเป็นแนวคิดที่ไม่ควรส่งเสริม อาจจะเพิ่มภาระค่าใช้จ่ายของ ธปท. กระทบเรื่องวินัยการคลังตามมา 
ทั้งนี้ บางคนอ้างว่าธนาคารกลางสหรัฐ (เฟด) ยังดำเนินการได้ แต่จริงๆ แล้วเฟดไม่ได้ซื้อพันธบัตรจากรัฐบาลโดยตรง แต่ไปซื้อลงทุนจากตลาดรองซึ่งมีภาระดอกเบี้ยไม่ใช่ให้กู้กับรัฐบาลโดยตรง
“ถ้าปล่อยให้มีการกู้แบบนี้ต่อไปในอนาคตถ้ารัฐบาลมีปัญหาการคลังอาจจะเลือกมากู้อีก เพราะจะอ้างรัฐบาลนั้นรัฐบาลนี้เคยกู้ ซึ่งไม่ดี” นายประสาร กล่าว
ผู้ว่าการ ธปท. กล่าวว่า ในเรื่องภาระดอกเบี้ยกองทุนเพื่อการฟื้นฟูและพัฒนาระบบสถาบันการเงิน ที่ปัจจุบันคลังรับภาระจ่ายดอกเบี้ยแทน ธปท.ปีละ 6 หมื่นล้านบาทนั้น ธปท.ก็จะต้องดูและพิจารณาแก้ไขต่อไป
ด้านการเคลื่อนไหวของเงินบาทในช่วงนี้ ธปท.ยังไม่พบว่ามีการเก็งกำไร แม้ว่าจะมีเงินไหลออกช่วยให้ค่าเงินบาทอ่อนค่า แต่ก็ยังมีโอกาสไหลกลับมาได้อีกตามความผันผวนในตลาดต่างประเทศ